Ընծայագիրն` ընծայագիր, իսկ ընծան, իսկապես, ապրված մի կյանք է` խորին խորհուրդների ձևով: Խոհեր ու խորհուրդներ, որոնք ուղղված են ոչ միայն շրջապատի հետ ճիշտ շփումներ ստեղծելու կարևորագույն գործին, այլև մղում են հասկանալու կյանքի իմաստը: Մարդկային հոգիներում եղած գաղտնարանների դռներ բացող բանալիներ է նվիրել Շուշանիկն իր թոռնուհուն: Ի՞նչ է պարտությունը, ի՞նչ է տառապանքը, ի՞նչ է կորուստը, ի՞նչ է փորձը կամ փորձառությունը, այսպես շարունակ, և, վերջապես, ինչպե՞ս կամ ինչո՞վ է չափվում գտածի ուրախությունը: Այնքան կյանքային, այնքան մարդկային, այնքան խորքային ու ներգաղտնային, որ յուրաքանչյուր ոք ամեն լուսաբացի բացելով մի էջ` կարող է գտնել օրվա իր խորհուրդը: